
Levelek Kiss Árpádnénak: Iskolakísérletek a programozott oktatással az 1970-es években

Magyarországon a Kádár-korszak konszolidációs éveiben, az 1960-as évek végétől olyan oktatásmódszertani kísérletek zajlottak, amelyek célja az iskolai tanítási folyamat eredményesebbé tételei voltak, következményei azonban messzebbre mutattak: hatásukra pedagógiai reform mozgalom bontakozott ki. A kísérlet egyikének tekintjük a programozott oktatás bevezetését. A jelen dolgozat nem a kísérletek didaktikai elveinek elemzését, a mai módszerekkel történő összehasonlítását célozza meg, hanem inkább a reform mozgalmi hátterét próbálja felvázolni, a pedagógusok viszonyulását a kísérlethez.
Az Országos Pedagógiai Intézet (OPI) 1970 – 1971-ben országos kísérletet folytatott a programozott oktatási módszerrel, amelyben 80 intézmény vett részt. Kiss Árpádné, Kiss Árpádnak, az OPI Didaktikai Tanszéke vezetőjének a felesége, ekkoriban XI. kerületi Magyar Szakmai Munkaközösség vezetőjeként dolgozott. Maga is részt vett a programozott oktatási kísérletben. Ennek során került kapcsolatba a Kisbucsán élő Hompó Ferencnével, aki a módszer lelkes hívévé vált. A Debreceni Egyetem Bölcsészettudományi Kara Neveléstudományok Intézetének Kiss Árpád-gyűjteménye tartalmazza kettejük 16 darabból álló levelezését. Dolgozatunkban ezeket a leveleket és 6 másik pedagógus 1-1 levelét elemezzük.
Hompó Ferencné személyes hangvételű leveleiben a programozott oktatási anyagok hatékonyságáról számolt be, ezek olvasása közben képet alkothatunk tanári attitűdjeiéről is. A Kádár-rendszer – Báthory Zoltán szavaival élve – „maratoni reformja” új távlatokat nyitott az új tanítási módszerekre éhező pedagógusok számára. Lehetővé tette ugyanis a módszerek szabadabb megválasztását. A leveleik ennek a szabadságnak a megéléséről szólnak a programozott oktatási kísérleten keresztül.



